**ČETVRTAK, 14.5.2020.**

**HRVATSKI JEZIK – Moja mama (opis)**

Danas ćete **prema** jučerašnjem **planu opisa** u **obliku sastavka** opisati vaše majke. Pridržavajući se redoslijeda plana opisa, a prema onome što ste jučer usmeno uvježbavali, napisat ćete nekoliko rečenica u pisanke.

**PLAN OPISA:**

1. **PREDSTAVLJANJE LIKA:** Kako se zove?
2. **IZGLED:** - STAS (tijelo): visoka, niska, krupna, sitna, skladnog tijela,

vitka**…**

* LICE: duguljasto, okruglo, nasmijano, veselo, ozbiljno, nježno,

 simpatično…

* OČI: sitne, krupne, okrugle, vesele, tužne, zamišljene, crne,

 plave, smeđe…

* NOS: mali, veliki, pravilan, prćast…
* USNE: velike, male, nasmijane…
* KOSA: kovrčava, ravna, duga, kratka, plava, smeđa, uredna,

 gusta, raščupana, vezana u rep…

* ODJEĆA I OBUĆA: Koju odjeću i obuću voli nositi?
1. **OSOBINE:** vesela, mirna, ozbiljna, osjećajna, hrabra, spretna, mirna,

nesebična, marljiva…

1. **NAŠ ODNOS**: Kako se slažemo? Kako si pomažemo?

Plan vam je samo pomoć pri opisivanju i osmišljavanju rečenica. Neka vam moj primjer pokaže kako treba otprilike izgledati taj opis. Izbjegavajte stalno koristiti iste riječi na početku rečenice.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 14.5.2020.

Moja mama

(opis)

Moja mama zove se Maja . Visoka je i vitka. Ima duguljasto lice koje krase velike smeđe oči. Nos joj je malen i pravilan, a usne uvijek nasmijane. Kosa joj je kratka i smeđe je boje. Uvijek je uredno počešljana. Moja mama voli nositi sportsku odjeću i obuću jer se u njoj osjeća najugodnije. Voli se šaliti i jako je zabavna. Zajedno odlazimo u šetnje i puno razgovaramo. Mama meni pomaže oko rješavanja zadaće, a ja njoj u kućanskim poslovima.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA – Zanimanja ljudi u zavičaju - obrada (udžbenik str. 88. i 89.)**

Vjerujem da se sjećate kada je učiteljica Sanja u Školi na trećem govorila o različitim zanimanjima. Čak je odigrala i igru pantomime na tu temu. Malo ćemo se prisjetiti koja je to sve zanimanja spomenula, a zatim ćemo nabrojati i zanimanja koja su karakteristična za naš primorski zavičaj.

UČITELJ/UČITELJICA SLUŽBENIK/SLUŽBENICA KUHAR/KUHARICA

 PRODAVAČ/PRODAVAČICA GLUMAC/GLUMICA POLICAJAC/POLICAJKA

 VETERINAR/VETERINARKA LIJEČNIK/LIJEČNICA PEKAR/PEKARICA

 MEDICINSKA SESTRA/MEDICINSKI TEHNIČAR VRTLAR/VRTLARICA

FRIZER/FRIZERKA KONOBAR/KONOBARICA GLAZBENIK/GLAZBENICA

 NOVINAR/NOVINARKA ZUBAR/ZUBARICA ČISTAČ/ČISTAČICA

WEB DIZAJNER/DIZAJNERICA PILOT/PILOTKINJA KNJIŽNIČAR/KNJIŽNIČARKA

Mogli bismo zanimanja nabrajati do sutra. Osim spomenutih zanimanja, nabrojat ćemo i ona koja su povezana s našim primorskim zavičajem. To su sljedeća zanimanja: **RIBAR, POMORAC, TURISTIČKI DJELATNIK, UGOSTITELJ, POLJOPRIVREDNIK (RATAR), STOČAR, OVČAR, VINOGRADAR, VOĆAR, MASLINAR, BRODOGRADITELJ …**

**Proučite slike različitih zanimanja u udžbeniku na str. 88. i 89**. Saznajte koja su zanimanja vaših roditelja.

Važno je znati:

1. **Ljudi se bave različitim zanimanjima.**
2. **Sva su zanimanja jednako važna i vrijedna.**
3. **Sve poslove mogu raditi i muškarci i žene.**
4. **Za svako zanimanje potrebno je završiti određenu školu.**
5. **Zaposlenici (ljudi koji rade) pri obavljanju posla koriste različita pomagala – alate.**
6. **Ljudi se bave različitim zanimanjima u selu i gradu.**
7. **S vremenom se neka zanimanja smanjuju ili čak nestaju** (npr. tapetar, kovač,postolar, mlinar…) **i nastaju nova** (npr. bloger/blogerica, online prodavač/prodavačica, IT stručnjak/stručnjakinja…)**.**
8. **Plaća je novčana nagrada koju zaposlenik dobiva za obavljen posao.**
9. **Svaki zaposlenik ima pravo na bolovanje i godišnji odmor.**

**U RB na str. 87. i 88. riješite 1. i 2. zadatak.**

Za kraj odigrajte još ove dvije igre.

[https://wordwall.net/hr/resource/1551184/priroda-i-dru%c5%a1tvo/pogodi-moj-alat](https://wordwall.net/hr/resource/1551184/priroda-i-dru%C5%A1tvo/pogodi-moj-alat)

<https://wordwall.net/hr/resource/327019/zanimanja-ljudi>

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LIKOVNA KULTURA – Kontrast toplo – hladno (portret majke ili drugog člana obitelji)**

**Potreban pribor:** bijeli glatki papir (A4 ili veći), flomasteri ili drvene bojice

**Ponovimo!**

Koje su **osnovne boje**? Osnovne boje su boje koje ne možemo dobiti miješanjem nekih drugih boja. To su crvena, žuta i plava boja.

Možemo li miješanjem osnovnih boja dobiti neke druge boje? Možemo.

Koje? Kako zovemo te boje? To su zelena, narančasta i ljubičasta boja. Zovemo ih **izvedene boje.**

Koje te boje podsjećaju na vatru, toplinu, žar?

Koje te podsjećaju na led, hladnoću, vodu?

Žutu, narančastu i crvenu boju nazivamo **toplim bojama**, a zelenu, plavu i ljubičastu zovemo **hladnim bojama**.

 **Pronađite riječ suprotna značenja:**

 vatra –

 veliko –

 slano – slatko... Ove su riječi suprotne. To zovemo **kontrast.**

Hladne i tople boje su također suprotne.

 

 Na slikama mnogih slikara može se vidjeti **toplo-hladni kontrast.**

  Andre Derain: Matisseov portret,1905. <http://www.wikiart.org/en/andre-derain/portrait-of-matisse-1905>

Na gornjoj poveznici možete pogledati uvećanu sliku.

Na slici pronađite tople i hladne boje i uočite kontrast toplo-hladno.

Ovaj je slikar naslikao svog prijatelja.

Koje dijelove tijela vidimo na slici? Ovakav prikaz ljudske glave i poprsja se zove **portret**. Portret je bio jedan od najčešćih motiva u umjetnosti.

Vaš je zadatak naslikati **portret svoje majke** ili **nekog drugog člana obitelji** toplim bojama, a pozadinu hladnim bojama. Na licu ćete obrisnom crtom nacrtati oči, obrve, nos, usta, uši, kosu te vrat i ramena. Mogu se istaknuti i detalji na odjeći. Nastale plohe treba obojiti toplim bojama. **Pozadina** se podijeli crtama na manje plohe i boji **hladnim bojama**.

Razmislite kojom od **toplih boja** biste oslikali pojedine **dijelove lica i poprsja**. U planiranju pozadine obratite pažnju na mogući ritam hladnih boja.

 Veselim se vašim radovima.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**DODATNA MATEMATIKA -** u vaše matematičke bilježnice osmislite, napišite i riješite jednu matematičku priču s množenjem ili dijeljenjem.

Želim vam puno uspjeha u radu!

Puno vas pozdravlja učiteljica Bojana!